Jobsøgningen på 300 nye stillinger indenfor blandt andet drift, salg og service i det dansk-norske færgerederi Fjord Line Danmark A/S i Hirtshals har ganske enkelt været overvældende. Sådan karakteriserer rederidirektør, Gert Balling, situationen efter ansøgningsfristens udløb ved midnatstid søndag aften. I alt 5.834 personer fra det meste af landet har lagt billet ind på opslagene. De kommende dage og ikke mindst uger skal bruges til at finde de rigtige medarbejdere bl.a. via tests og interviews. Fjord Line Danmark A/S og de nordjyske jobcentre har arbejdet tæt sammen i hele processen omkring stillingsopslagene. Blandt andet blev der den 17. og 22. januar afholdt informationsmøder med over 750 deltagere.

Referat:
To nye cruisefærger i Norgestrafikken har fået de arbejdsløse til pen og blok. Flere tusinde har sendt en ansøgning for at få en af de 300 stillinger.